Toerismebedryf dans, wys mooie SA landskap | Netwerk24
01 Oktober 2020 05:38
In die jolige video kap hulle dit uit en stel die natuurprag van die land ten toon in 'n advertensie wat menige buitelander na hul asem sal laat snak.
"Die toerismebedryf, een van dié wat die swaarste gekry het (onder die inperking weens die Covid-19-pandemie), het pres. Cyril Ramaphosa se uitdaging aanvaar en hul beste voetjie voorgesit vir die #JerusalemaChallenge," lui 'n verklaring van die groep South Africa is Travel Ready.
Die groep, wat bestaan uit verskeie rolspelers in die bedryf, beywer hom om die aandag te vestig op die noodsaaklikheid van toerisme vir die land, wat soos elders in die wêreld byna heeltemal stilgestaan het tydens die inperking.
Kapenaars wat in die toerismebedryf werk, dans op "Jerusalema" met Leeukop in die agtergrond. Foto: Skermgreep
"Lodges en hotelle van die kus tot in die bos het saamgetrek en die skoonheid gevier van die Suid-Afrika wat ons almal ken en liefhet. Hulle dans in September, wat dit is toerismemaand."
Ná Woensdagmiddag het die toerismebedryf egter getwyfel of die pas aangekondigde regulasies oor internasionale reis iets is om oor te dans.
Dr. Naledi Pandor, minister van internasionale betrekkinge en samewerking, het gesê dat lande as hoë, medium- en lae risiko geklassifiseer word vir wanneer internasionale reise weer van Donderdag af geleidelik hervat.
Van Suid-Afrika se grootse toerismelande – Brittanje, die VSA, Frankryk en Nederland – word tans as 'n hoë risiko bestempel, wat beteken dat mense van dié lande nie in Suid-Afrika sal mag kom vakansie hou nie.
Sakereisigers en beleggers van dié lande mag wel na Suid-Afrika reis.
South Africa is Travel Ready sê die bedryf het toeriste en hul valuta nodig. "Die bedryf kan nie wag om sy deure met veiligheid en vertroue vir die wêreld oop te maak nie."